***UDKAST***

til

**Forslag**

til

Bekendtgørelse om kompensation som følge af forurening og gener fra udvidelse af Københavns Lufthavn Station

I medfør af § 3, stk. 1, og § 9, stk. 1 og 2, i lov nr. 328 af 9. april 2024 om opgradering af Øresundsbanen fastsættes:

Kapitel 1

*Anvendelsesområde og definitioner*

**§ 1**. Denne bekendtgørelse fastsætter regler om kompensation for husstande ved anlægsområdet for udvidelsen af Københavns Lufthavn Station, der er omfattet af bekendtgørelse om forurening og gener fra udvidelse af Københavns Lufthavn Station.

*Stk. 2.* Lov om miljøbeskyttelse samt regler udstedt og afgørelser truffet i medfør heraf finder ikke anvendelse.

**§ 2.** I denne bekendtgørelse forstås ved:

1. *Anlægsområde:* Anlægsområde som afgrænset i bilag 1 i bekendtgørelse om forurening og gener fra udvidelse af Københavns Lufthavn Station.
2. *Beboer*: En person, der er fyldt 18 år, som har bopæl i en ejendom ved et anlægsområde, der er omfattet af § 1, og som i medfør af § 5 er omfattet af en husstand, som er berettiget til kompensation.
3. *Bopæl:* Det sted (en bolig, der er registreret som boligareal i Bygnings- og Boligregistret, BBR), hvor beboerne i husstanden regelmæssigt sover, når denne ikke er midlertidigt fraværende på grund af ferie, forretningsrejse, sygdom eller lignende, og hvor denne har sine ejendele og folkeregisteradresse eller tilladelse til at have permanent bolig.
4. *Husstand:* Samtlige beboere på en bopæl uanset relationerne mellem disse.
5. *Dagperiode:* Periode i tidsrummet fra 07.00 til kl. 18.00 på hverdage samt lørdage, søndage og helligdage.
6. *Aftenperiode:* Periode i tidsrummet fra kl. 18.00 til kl. 22.00 på hverdage samt lørdage, søndage og helligdage.
7. *Natperiode:* Periode i tidsrummet fra kl. 22.00 til kl. 07.00 på hverdage samt lørdage, søndage og helligdage.
8. *Støj:* Det beregnede maksimale støjniveau (det energiækvivalente A-vægtede lydtryksniveau i dB (LAeq)) som en bolig udsættes for ved bopælens mest støjbelastede bygningsfacade.

Kapitel 2

*Støjudbredelseskort*

**§ 3.** En husstands ret til kompensation efter denne bekendtgørelse fastlægges på baggrund af den beregnede støj ved bopælens mest støjbelastede bygningsfacade fra forcerende bygge- og anlægsarbejder udført i aften- og natperioden i medfør af § 6, stk. 1, i bekendtgørelse om forurening og gener fra udvidelse af Københavns Lufthavn Station.

**§ 4.** Sund og Bælt Holding A/S med tilhørende datterselskaber sikrer, at der efter udførelsen af forcerende bygge- og anlægsarbejde udarbejdes støjudbredelseskort af uafhængige akkrediterede akustikfirmaer eller certificerede personer i overensstemmelse med de gældende vejledninger fra Miljøstyrelsen.

*Stk. 2.* Støjudbredelseskortene, jf. stk. 1, skal vise det maksimale støjniveau, som et anlægsområdes omkringliggende boliger var udsat for ved bopælens mest støjbelastede bygningsfacade.

*Stk. 3.* Støjudbredelseskortene, jf. stk. 1, skal gøres tilgængelige på Sund og Bælt Holding A/S’ hjemmeside.

Kapitel 3

*Ret til kompensation*

**§ 5.** Sund og Bælt Holding A/S med tilhørende datterselskaber skal tilbyde kompensation efter § 9 til husstande, der ifølge et støjudbredelseskort, jf. § 4, stk. 1, berøres af støj på sin bopæl, når der i medfør af § 6, stk. 1, i bekendtgørelse om forurening og gener fra udvidelse af Københavns Lufthavn Station, udføres forcerende bygge- og anlægsarbejde over tre sammenhængende aften- eller natperioder eller mere, og når den beregnede støj er på 75 dB(A) eller derover i aftenperioden eller 65 dB(A) eller derover i natperioden.

**§ 6.** For en husstand, der er berettiget til kompensation, jf. § 5, vil den beregnede støj ved bopælens mest støjbelastede bygningsfacade udløse en kompensation på i alt 200 kr. for husstanden for hver aften i den periode, hvor bopælen udsættes for støj, eller 600 kr. for husstanden for hver nat i den periode, hvor bopælen udsættes for støj.

*Stk. 2.* Er en husstand berettiget til kompensation for både aftenperioden og natperioden, er det den periode, der giver adgang til det højeste kompensationsniveau, som er bestemmende for kompensationens størrelse.

**§ 7.** Kompensationen, jf. § 6, dækker alle gener forbundet med bygge- og anlægsarbejdet i et anlægsområde, herunder også gener forbundet med lastbiltrafik og trafik i øvrigt, støv, luft, lys, vibrationer, muddersprøjt, manglende ventilation m.v. i den periode som kompensationen vedrører. Skader på bygninger m.v. er dog ikke omfattet heraf.

Kapitel 4

*Tilbud om kompensation, udbetaling mv.*

**§ 8.** Efter Sund og Bælt Holding A/S med tilhørende datterselskaber har udført kompensationsudløsende bygge- og anlægsarbejde, vil beboere i husstande, der er berettiget til kompensation, jf. § 5, modtage et tilbud fra Sund og Bælt Holding A/S med tilhørende datterselskaber om udbetaling af kontant kompensation. Tilbuddet indeholder bl.a. oplysninger om perioden, hvor der er udført kompensationsudløsende bygge- og anlægsarbejder, størrelsen af kompensationen, fordelingen heraf mellem beboerne samt proceduren for udbetaling af kompensation.

*Stk. 2.* Ønsker husstandens beboere udbetaling af den tilbudte kompensation, accepterer husstandens beboere tilbuddet.

*Stk. 3.* Kompensationen udbetales ligeligt mellem husstandens beboere og udbetales først, når alle beboere i husstanden har accepteret tilbuddet. Kompensationen udbetales til beboerens NemKonto snarest muligt efter Sund og Bælt Holding A/S med tilhørende datterselskabers modtagelse af husstandens accept, jf. stk. 2. Har en beboer ikke NemKonto, skal beboeren i forbindelse med accepten, jf. stk. 2, oplyse, hvilken bankkonto beløbet skal overføres til.

*Stk. 4.* Sund og Bælt Holding A/S med tilhørende datterselskaber skal have modtaget husstandens accept, jf. stk. 2, senest 8 uger efter tilbuddets dato, idet tilbuddet ellers bortfalder.

*Stk. 5.* Ønsker husstanden kompensation senere end 8 uger efter modtagelsen af et tilbud, orienterer en beboer på vegne af husstanden Sund og Bælt Holding A/S med tilhørende datterselskaber herom. Sund og Bælt Holding A/S med tilhørende datterselskaber sender herefter et nyt tilbud til husstandens beboere. Husstanden mister ikke sin ret til kompensation uanset overskridelse af fristen.

**§ 9.** Har en eller flere af husstandens beboere indsigelser mod tilbuddets indhold, giver en eller flere af husstandens beboere meddelelse herom til Sund og Bælt Holding A/S med tilhørende datterselskaber, som herefter behandler indsigelsen.

*Stk. 2.* Hvis Sund og Bælt Holding A/S med tilhørende datterselskaber og husstandens beboere ikke kan nå til enighed om tilbuddets indhold, skal Sund og Bælt Holding A/S med tilhørende datterselskaber oversende sagen til behandling i Ekspropriationskommissionen, hvis en eller flere af husstandens beboere anmoder herom.

**§ 10.** Bestemmende for tidspunktet for en beboers ind- eller udflytning i dennes bopæl er ind- eller udflytningsdatoen, som fremgår af folkeregistret.

**§ 11.** Sund og Bælt Holding A/S med tilhørende datterselskaber kan i særlige tilfælde fremsætte tilbud om midlertidigt ophold uden for eget hjem i aften- og natperioden, hvis en eller flere beboere i en husstand er særligt udsat eller har særlige personlige forhold, herunder dokumenterede helbredsmæssige eller særlige familiemæssige forhold.

*Stk. 2.* Midlertidigt ophold, jf. stk. 1, kan ske i den periode, hvor beboeren vil være berørt af støj fra et anlægsområde, jf. bilag 1, i bekendtgørelse om forurening og gener fra udvidelse af Københavns Lufthavn Station.

*Stk. 3.* Såfremt en eller af flere af husstandens beboere har fået midlertidigt ophold uden for eget hjem i en periode, hvor der udføres kompensationsudløsende bygge- og anlægsarbejde, jf. § 5, vil husstanden ikke være berettiget til kontant kompensation, jf. § 6.

Kapitel 5

*Ekspropriationskommissionens og Taksationskommissionens sagsbehandling*

**§ 12.** Sager om kompensation, der indbringes for Ekspropriationskommissionen eller Taksationskommissionen af Sund og Bælt Holding A/S med tilhørende datterselskaber eller en beboer på vegne af husstanden, behandles efter reglerne i lov om fremgangsmåden ved ekspropriation vedrørende fast ejendom med de lempelser, der følger af denne bekendtgørelse.

*Stk. 2*. Ekspropriationskommissionen samt Taksationskommissionen kan afgøre sagen på grundlag af skriftlige udtalelser fra parterne. Kommissarius samt formanden for Taksationskommissionen kan bestemme, at sagen afgøres ved skriftlig forelæggelse for medlemmerne uden afholdelse af møde.

*Stk. 3*. Efter Ekspropriationskommissionens eller Taksationskommissionens afgørelse efterbetales det endelige beløb til husstandens beboere inden 30 dage efter kommissionens afgørelse med Nationalbankens diskonto rentesats.

Kapitel 6

*Afsluttende bestemmelser*

**§ 13.** Forvaltningsloven gælder for Sund og Bælt Holding A/S med tilhørende datterselskaber ved behandlingen af sager, hvori der vil blive truffet afgørelse i henhold til § 5. Forvaltningsloven gælder ikke for den øvrige virksomhed, der udøves af Sund og Bælt Holding A/S med tilhørende datterselskaber.

**§ 14.** Bekendtgørelsen træder i kraft den 1. januar 2025.